次翁士秀喜雪長詠
作者：曾協
朝代：宋

paragraphs: 陰陽持權或贏縮，運氣循環更剝復。
忽驚寒凜襲重裘，元是祥霙散平陸。
登山不覺屐齒折，索酒仍催葛巾漉。
蕭條貧居馬爲二，瑟縮凍坐龜藏六。
揮毫謾詫句中眼，對案常逢食無肉。
未謀南畝五百弓，浪說朱輪三十輻。
且欣膏潤入郊原，爲拯黔黎出溝瀆。
敢將固陋測帝心，概想生靈皆子育。
將春欲放草木葉，成歲先須天地肅。
伊余平生貪靜勝，有此一廛從穆卜。
應憐此地久憔悴，端向吾廬增煜煜。
巧隨高下綴琪樹，任逐橫斜落雲屋。
塵緣頓覺一羽輕，詩句但驚翻水速。
坐令歡意盪愁思，仍遣時寒破常燠。
嵇康醉狀聳危石，衛玠羸姿立修竹。
排來一一盡連璧，環立詵詵皆冠玉。
晚風徐韻仍佩環，枯木無心亦冠服。
曉連青女增粲粲，夜映金波兼穆穆。
遮藏春色失斕斑，漏泄梅花有芬馥。
掀髯一笑萬事空，細讀君詩倒醽醁。